**6-րդ կրթական հարթակ**

**26-րդ շաբաթ**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

***3-րդ քառորդի ստուգողական քննություն։***

***Նոր դաս։***

* **Գրականություն – Առակ․ «Առյուծ և մարդ» Վարդան Այգեկցի /էջ 119/**
* **Բառագիտություն –** թեմատիկբառերի բացատրությունները, թեմատիկ հոմանիշներն ու հականիշները
* **Քերականություն –** **Կրկնակ բաղաձայնների ուղղագրությունը և ուղղախոսությունը /էջ 112/։**
* **Մշակույթ –** ***Հայոց ազգային պար։***

***Գրականություն - Առակ․ «Առյուծ և մարդ» Վարդան Այգեկցի /էջ 119/***

* Ի՞նչ է առակը։ Ի՞նչ հարցով էին ավանդապես ավարտում առակները։
* Վարժ կարդա առակը և քո բառերով վերարտադրիր այն։
* Քո կարծիքով ո՞րն է առակի հիմնական իմաստը։
* Ի՞նչ առակներ ես կարդացել։ Դրանցից ո՞րն է ամենից շատ քեզ դուր եկել և ինչու՞։
* Ինչու՞ են առյուծին անվանում կենդանիների արքա։
* Ո՞ր թռչունն է թռչունների արքան։ Ինչպե՞ս կնկարագրես նրան։

**Բառագիտություն**

* Բառատետրում (բացատրական մասում) արտագրել և սովորել հետևյալ բառերն ու *դրանց բացատրությունները*
* *Առակ – (առ ակն՝ աչքի առաջ) բարոյախոսական բնույթի գրական ստեղծագործություն*
* *Զարհուրել – վախենալ, սարսափել*
* *Հողագործ – հողի հետ աշխատող, հողը մշակող մարդ*
* *Զարկել – հարվածել, խփել*
* *Անխնա – առանց խղճալու*
* Բառատետրում գրել և սովորել հետևյալ բառերի հոմանիշները
* *Զորավոր – հզոր, ուժեղ*
* *Զարհուրել – վախենալ, սարսափել*
* *Արքա - թագավոր*
* *Պահ - վարկյան*
* *Ճշմարիտ – իրական, իսկական*
* Բառատետրում գրել և սովորել հետևյալ բառերի հականիշները
* *Երկար - կարճ*
* *Լույս – մութ, խավար*
* *Միացնել – անջատել*
* *Ճշմարիտ – սուտ*
* *Կարգին – անկարգ։*

***Քերականություն-* Կրկնակ բաղաձայնների ուղղագրությունը և ուղղախոսությունը /էջ 112/։**

* Հայերենում կան բառեր, որոնց այս կամ այն բաղաձայն հնչյունը կրկնատառ է գրվում։ Օրինակ՝
	+ Շշալ, սվվոց, նստարաններ և այլն։
* **Կրկնակ բաղաձայն** ունեցող բառերը տարբեր խմբերի են բաժանվում․

**ա/ Բնաձայնական բառեր**՝ դռռալ, բզզալ, ֆշշալ, սվվոց։

**բ/** Արմատի կազմում կրկնակ բաղաձայն ունեցող ոչ բնաձայնական բառեր՝ տարր, անդորր, բերրի, մրրիկ, ծծումբ, շշուկ։

**գ/** Նույն հնչյուններով կցվող բաղադրյալ բառեր՝ երկկենցաղ, ընդդեմ, աննման, երեսսրբիչ, քիմմաքրում և այլն։

**դ/** Հնչյունափոխված բառեր՝ պտտել, ուղղագրություն, ծննդատուն և այլն։

**ե/**  Ն-ով վերջացող բազմավանկ բառերի հոգնակի թվի ձևեր՝ ավաններ, թռչուններ և այլն։

* Կրկնակ բաղաձայնները տևական են արտասանվում, օրինակ՝ տարր, անդորր։

**Հանձնարարություններ** - Կատարել էջ 113-ի վարժություն 1

**Հարցերին պատասխանելու կամ առաջադրանքները կատարելու համար սովորողը պետք է իմանա․**

* Որոնք են կրկնակ բաղաձայնների ուղղագրության ու ուղղախոսության կանոնները։

***Մշակույթ* – Հայոց ազգային պարեր**

Կոմիտասը ժամանակին ազգային պար երևույթի մասին ասել է. «Պարն արտահայտում է յուրաքանչյուր ազգի բնորոշ գծերը, մանավանդ բարքն ու քաղաքակրթության աստիճանը»:

Հայկական ազգային պարը սկիզբ է առել դեռևս նախաքրիստոնեական ժամանակաշրջանում: Այն արտահայտել է ժողովրդի կենցաղը, մտածողությունն ու վերաբերմունքը կյանքի և բնության հանդեպ:

Պարերի մասին վկայություններ կարելի է հանդիպել նաև [ժայռապատկերներում:](https://www.armgeo.am/petroglyphs-and-vishaps/) Քարերի վրա տեսանելի են մարդիկ՝ կենդանական գլխանոցներով և պարային շարժումներով:

### **Ծիսական պարեր**

Ծիսական պարերը բոլոր այն պարերն են, որոնք կատարվել են կենցաղում՝ կապված տարեկան տոների, հարսանիքների, թաղման արարողակարգերի և այլ ծեսերի հետ:

Հայերը պարին շատ զգուշությամբ և լրջորեն էին վերաբերվում: Քանզի պարերը ունեին ծիսական նշանակություն և ձոնված էին աստվածներին, հետևաբար, եթե ինչ-որ պարային շարժում սխալ կատարվեր, այն կբարկացներ աստվածներին:

Պարերն ի սկզբանե եղել են շրջանաձև: Շրջանն անվերջության և հավերժության սիմվոլն է: Պարի մեջ ետ և առաջ շարժումները խորհրդանշել են անկայունություն։

Գոյություն ունի նաև հատուկ ծափ պարերի տեսակ: Ծափն ունի չարխափան նշանակություն, այսինքն ծափ տալով՝ ժողովուրդն արտահայտել է ոչ միայն իր ուրախությունն ու ցնծությունը, այլ պայքարել է չարի դեմ՝ այդ ձևով վախեցնելով չար ուժերին:

### **Սգո պարեր**

Հայ ժողովուրդը պարի մեջ իմաստավորել է շարժման կողմն ու ուղղությունը և դրա մեջ խորհուրդ տեսել: Պարի ժամանակ աջ տեղաշարժը կոչվել է «ճիշտ գնալ»: Ճիշտ գնալ նշանակել է գնալ դեպի բարին, բարիքը: Կողքանց գնալ նշանակել է հաղորդել «կյանքի տատանումները»: Ձախ գնալ նշանակել է ընկնել ձախորդության կամ անհաջողության մեջ:

Հնում, երբ երաշտը մեծ վնասներ էր հասցնում և հողը ոչ մի բարիք չէր տալիս, մարդիկ սգում էին այդ կորուստը՝ կատարելով դեպի ձախ տեղաշարժվող պարեր՝ երաշտի պարեր, որոնք կոչվում էին նաև թարս պարեր:

### **Ռազմական պարեր**

Պարի որոշ տեսակներ ունակ են փոխանցելու զգացողություններ: Այդպիսի պարերից են **ռազմապարերը**, որոնք պարել են մարտի գնալուց առաջ, և որոնք օգնել են արթնացնել մարտական ոգին և փոքր թվով հաղթանակ տանել թշնամու բանակի դեմ:

Ռազմական պարերը բացի զորական անձանցից պարում էր նաև ժողովուրդը՝ ռազմիկներին պատերազմ ճանապարհելիս, դիմավորելիս, հաղթանակը տոնելիս կամ պարտությունը ողբալիս:

Ռազմական պարեր հնուց ի վեր պարել են ոչ միայն տղամարդիկ, այլ նաև կանայք: Այդպես եղել է շատ ու շատ ժողովուրդների մեջ: Մինչ տղամարդիկ մարտնչում էին, կանայք ռազմական պարեր էին պարում, հավատացած լինելով, որ դրանով «ապահովում» էին իրենց ամուսինների հաղթանակը:

Ռազմական պարերում հետ քայլն ու առաջ քայլը խորհրդանշում են զինվորների նահանջն ու հարձակումը, սպասումն ու հաղթանակը:

### **Յարխուշտա**

Յարխուշտան մեզ հասած ազգային ամենաուշագրավ ռազմապարերից է: Յար-ը պարսկերեն նշանակում է ոչ միայն սիրեցյալ, այլ նաև օգնական, ընկեր՝ այս դեպքում համախոհ և զինակից: Իսկ խուշտա բառը ծագում է իրանական «խըշտ» բառից, որը նշանակում է կարճ նիզակ կամ զենք: Այսպիսով՝ Յարխուշտա պարի անվանումը նշանակում է զինակից ընկեր կամ զենքի ընկեր: Այս պարը պատկանում է ծափ պարերի դասին: Պարողները ձեռքի հարվածներով ասես փոխանակվել են զենքերով:

Յարխուշտայի մասին լեգենդներ են պատմում,  որ հակառակորդը, լսելով զուռնա դհոլի ձայնը և հայերի ռազմական խրոխտ պարը, թողել, փախել է ռազմի դաշտից՝ առանց ճակատամարտ տալու: Ըստ որոշ վկայությունների Զորավար Անդրանիկի և Գևորգ Չաուշի զորքերը մարտից առաջ հանդիպել են և, որպեսզի հասկանային, թե ում զորքն է ավելի ուժեղ՝ յարխուշտա են պարել: Այնքան ժամանակ են պարել, մինչ ուժեղ հարվածներից մի զորքի ձեռքի ափերը վնասվել են:
**Քոչարի**

Հեթանոսական ժամանակաշրջանից մինչ օրս մեզ հասած և ամենատարածված պարը քոչարին է, որը նվիրվում է խոյի պաշտամունքին: Այդ ժամանակ հայերը կարծում էին, որ եթե անվախ լինեն, ինչպես խոյը, ապա ոչ ոք չի կարողանա իրենց ստրկացնել: Մինչև 19-րդ դարը քոչարին պարում էին միայն  որոշակի տարիքի հասած տղամարդիկ, իսկ երբ պարը կորցրեց իր ծիսական նշանակությունը՝ այն սկսեցին պարել բոլորը: Քոչարի պարի տարատեսակները բազմաթիվ են, քանի որ յուրաքանչյուր շրջան ունի այս պարի իր տարատեսակը: Քոչարի պարին յուրահատուկ շարժումները պատկերված են Սյունիքի ժայռապատկերներում, որոնք առնվազն 12 հազար տարվա վաղեմություն ունեն:

**Հարցեր և առաջադրանքներ**

* + - * Ե՞րբ է սկիզբ առել հայոց ազգային պարը։
			* Պարերի ինչպիսի՞ տեսակներ գիտես։
			* Քո կարծիքով պարերը կարևո՞ր են ազգի կյանքում։
			* Բացի պարային շարժումներից ի՞նչն է կազմում ազգային պարի անբաժանաելի մասը։
			* Ո՞ր ազգային պարերին ես ծանոթ։
			* Ներկայացրու քո սիրելի պարը և սովորեցրու ընկերներիդ։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Կարողանա սահուն ընթերցել հանձնարարված դասանյութը, վերապատմել և ներկայացնել սեփական խոսքերով, պատասխանել հարցերին և մասնակցել քննարկումներին։
* Հասկանա և կարողանա մեկնաբանել քերականական սահմանումները։ Կարողանա սեփական խոսքերով վերարտադրել և բերել օրինակներ։
* Մասնակցի խմբային աշխատանքներին։